Pali Citatu, Maaci 20
Utacita cipyu utaleka cikupenye.—Masa. 37:8.
Antu aasepukilwa yakalanda amazwi aipe pakuti yalange ukuti iyasoka. Ndi vya musango uu vyacitika ulupwa lonsi lukacuulilamo. Baibo ikatunena ukuti tulinzile ukuta ukusoka zuwa, imvwango iziipe, alino nu kulemanila. (Efes. 4:31) Icipako i cakuti, imiyele ii ikatungulula ku unkalwe. Antu ya mu nsi yakalola ukuti ukusoka zuwa kwaya sile ningo, nomba kusicindika Kaumba witu. Aingi yafumako ku miyele ii iipe nu kuzwala untu upya. (Kolo. 3:8-10) Ufi nao kwene waya pa vintu vya mpiti vino tulinzile ukufumako. Caseeka sana ku antu aingi ukusomba pakuti yatawezya inkongole nanti pakuti yafise iviipe vino iyacita. Nomba Yeova wene a “Leza wa cumi.” (Masa. 31:5) Fwandi akalonda ukuti yonsi aakamupepa ‘yalanda icumi’ nupya ‘yatatumpoka.’ (Efes. 4:25; Kolo. 3:9) Ali mulandu kwene uno tulinzile ukulandila icisinka nanti icakuti tungazewana nanti kuiletelela.—Mapi. 6:16-19. w17.08 18 ¶3, 5; 20 ¶12-13, 15
Pali Cini, Maaci 21
Vino walanda zuwazuwa vicitika.—Masa. 147:15.
Ndakai, Yeova akaomvya Baibo pa kututungulula. Nupya ‘vino walanda vikacitika zuwa zuwa’ umu nzila yakuti akatusambilizya ivikulondekwa pa nsita ilinge. Elenganyini pali vino mukaipakizya ndi mukuwelenga Baibo, ukuwelenga impapulo zya “muomvi mutailwe uwamano,” ukutamba JW Broadcasting, ndi mwayula jw.org, lino mukulanzyanya na ya eluda, na lino muli pamwi na Ina Klistu yauzo. (Mate. 24:45) Uzye mwalola ukuti Yeova akamupeela zuwa zuwa ivya kumwazwa lino akumutungulula? Kalemba wa masamu wamanyile ukuti Yeova wasoolwile uluko lwa ina Izlaeli ukuya antu yakwe. Ali luko sile luno Leza wapeezile izwi lyakwe na “masunde yakwe na malamulo yakwe.” (Masa. 147:19, 20) Ndakai, twasyuka sana ukuti sweswe sile tukaamwa ukuomvya izina lyakwe Leza. Cikatuzanzya sana ukumanya Leza, ukukwata Baibo iikatutungulula, nu kuti sweswe ya cuza yakwe. Wakwe kalemba wa masamu 147, uzye namwe mutaakwata imilandu isuma iyakulandila imuti ‘Lumbanyini Yeova!’ nu kukomelezya yauze ukucita vivyokwene? w17.07 20 ¶15-16; 21 ¶18
Pali Cisano, Maaci 22
Musilika wino ali pa mulimo wene akalonda kuzanzya musika mukulu. Caleka wene asyaitumpa mu vicitwa visi vya asilika.—2 Tim. 2:4.
Alondezi yakwe Yesu ndakai ukwikako na aaya umu mulimo wa nsita yonsi aacila pali 1 milyoni, yakalondela sana amazwi yakwe Paulo ali apapela. Yakakana ukulondela vino amu nsi yakalonda ukuti nayo yacita, yakaiusya icisinte cakuti: ‘Kakongola akaya umuzya wakwe wiyo uwamukongwesya.’ (Mapi. 22:7) Satana wene angalonda ukuti twaomvya amaka ni nsita itu yonsi uku uculuzi wa mu nsi ii. Vimwi vino tukapingulapo ukucita vingalenga tuye umu uzya wa mpiya pa myaka ingi. Ukukongola impiya uku banki izya kukuulila ing’anda ikulu, ukupoka loni kuti umwi aye uku koleji, ukukongola motoka wa mutengo sana, nanti ukulondesya ukukwata uwinga wa lulumbi vyonsi vii vingalenga twalondesya ukukwata impiya izingi. Tukalanga ukuti twaya na mano ndi tukwangupazya uwikalo nu kucefyako inkongole alino ni vya kukala, pakuti tuye nu utungwa uwa kuombela Leza ukuluta ukuya azya uku uculuzi wa muno nsi.—1 Tim. 6:10. w17.07 10 ¶13
bem_Latn tum_Latn bem_Latn bem_Latn bjn_Latn bem_Latn bem_Latn bem_Latn bem_Latn